Ir-Regolament tal-Kummussjoni (KE) Nru 1432/1999
tat-30 ta’ Ġunju 1999
li jemenda, f’dak li għandu x’jaqsam ma’ operazzjonijiet ta’ għajnuna ta’ l-ikel, ir-Regolament (KE) Nru 1162/95 jistabbilixxi regoli ddettaljati speċifiċi għall-applikazzjoni tas-sistema ta’ liċenzji ta’ l-importazzjoni u l-esportazzjoni taċ-ċereali u r-ross
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1766/92 tat-30 ta’ Ġunju 1992 dwar l-organizzazzjoni komuni tal-kummerċ fiċ-ċereali [1], kif l-aħħar emendat bir-Regolament tal-Kummissjoni (KE) Nru 1253/1999 [2], u partikolarment l-Artikolu 9 (2) tiegħu,
Wara li kkunsidrat ir-Regolament tal-Kunsill (KE) Nru 3072/95 tad-22 ta Diċembru 1995 dwar l-organizzazzjoni komuni tal-kummerċ fir-ross [3], kif l-aħħar emendat bir-Regolament (KE) Nru 2072/98 [4], u partikolarment l-Artikolu 9 (2) tiegħu,
(1) Billi fl-Artikolu 7 (3) tar-Regolament tal-Kummissjoni (KE) Nru 1162/95 [5], kif l-aħħar emendat bir-Regolament (KE) Nru 444/98 [6], hemm previst perjodu ta’ skrutinju qabel ma’ l-liċenzji attwalment jinħarġu għall-esportazzjoni taċ-ċereali kollha, inkluż ir-ross, u l-biċċa l-kbira mill-prodotti ppoċessati, minħabba r-riskji involuti fil-ħruġ ta’ liċenzji għal volumi kbar ħafna; billi ż-żamma ta’ dan il-mekkaniżmu mhix iġġustifikata għal esportazzjoni mhux kummerċjali magħmula bl-għan li tiġi pprovduta għajnuna ta’ l-ikel Komunitarja jew nazzjonali, jew għal ċerti provvisti minn aġenziji umanitarji; billi l-Artikolu 7 għandu għalhekk jiġi emendat u għandha ssir disposizzjoni biex l-emenda tidħol fis-seħħ b’effett immedjat.
(2) Billi l-miżuri previsti f’dan ir-Regolament huma bi qbil ma’ l-opinjoni tal-Kumitat ta’ l-Amministrazzjoni taċ-Ċereali,
ADOTTAT DAN IR-REGOLAMENT:
Artikolu 1
L-aħħar sub-paragrafu ta’ l-Artikolu 7 (3) tar-Regolament (KE) Nru 1162/95 qed jinbidel b’dan li ġej:
"L-ewwel sub-paragrafu m’għandux jgħodd għal liċenzji maħruġa b’konnessjoni mas-sejħiet għall-offerti jew għal liċenzji msemmija fl-Artikolu 14a tar-Regolament (KE) Nru 3719/88 li jinħarġu għall-iskopijiet ta’ operazzjoni ta’ għajnuna ta’ l-ikel fis-sens ta’ l-Artikolu 10 (4) tal-Ftehim dwar l-Agrikoltura li kien konkluż bħala parti mill-konferenza tal-kummerċ multi-laterali tan-Negozjati ta’ l-Urugwaj. Il-perjodu ta’ l-iskrutinju m’għandux jgħodd għal ħruġ ta’ liċenzji meta applikazzjoni li tkun marbuta ma’ kwantità ta’ 20 tunnellata metrika jew anqas tkun tressqet minn aġenzija umanitarja mingħajr ma tkun akkumpanjata minn applikazzjoni għal rifużjoni."
Artikolu 2
Dan ir-Regolament għandu jidħol fis-seħħ fil-jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-30 ta’ Ġunju 1999.